‘অবসরে যাওয়ার পর বিচারকদের রায় লেখা সংবিধান পরিপন্থী’ প্রধান বিচারপতির এই বক্তব্য অনাকাঙ্ক্ষিত, অনভিপ্রেত ও মোটেও গ্রহণযোগ্য নয় বলে মন্তব্য করেছেন আওয়ামী লীগের উপদেষ্টা পরিষদ সদস্য সুরঞ্জিত সেনগুপ্ত। তিনি বলেছেন, ‘তিনি (প্রধান বিচারপতি) এমন কিছু কথা বলে ফেলেছেন, যা জাতীয় রাজনীতিতে উত্তেজনা সৃষ্টি করেছে। এটা মোটেও গ্রহণযোগ্য নয়। এভাবে কথা বলতে বলতে তিনি কোথায় চলে যাচ্ছেন এর সীমানা থাকছে না।’ রাজধানীর শিল্পকলা একাডেমীতে সোমবার দুপুরে বঙ্গবন্ধু সাংস্কৃতিক জোট আয়োজিত এম এ আজিজের শোকসভায় তিনি এসব কথা বলেন। সুরঞ্জিত সেনগুপ্ত বলেন, ‘আর এখন তিনি এমন কিছু কথা বলেছেন, যা সংবিধানের কোথাও নেই। সংবিধানের কোন জায়গায় লেখা আছে বিচারপতিরা অবসরে গেলে রায় লেখা যাবে না? এ কথা সংবিধানের কোথাও লেখা নেই। নিজস্ব কোন্দলের জন্য জাতীয়ভাবে এত বড় একটা উত্তেজনা সৃষ্টি করবেন, এটা আমরা আশা করি না। আপনার এ কথা অনাকাঙ্ক্ষিত, অনভিপ্রেত, যা মোটেও গ্রহণযোগ্য নয়।’ প্রধান বিচারপতি এস কে সিনহাকে সংযত হয়ে কথা বলার পরামর্শ দিয়ে এই সংবিধান প্রণেতা বলেন, ‘আপনার এই কথা কোনো রাষ্ট্রীয় সহনশীলতার কথা নয়। এই সমস্ত পদে এগুলো কি? আপনাদের দুই বিচারপতির মধ্যে গোলমাল, আক্রোশ-বিক্রোশ; এটা বাইরে আসবে কেন? আমি ও তুমি এটা জনগণ জানবে কেন? আপনাদের মধ্যে সংঘর্ষ চলছে, আর আপনি সেটা নিয়ে পাবলিকলি কথা বলে অনেককে কথা বলার সুযোগ করে দিয়েছেন। এতে আমরা খুবই মর্মাহত। আপনি আরো সংযত হয়ে কথাবার্তা বলুন। এমন কোনো কথা বলবেন না যা জাতীয় জীবনে রাজনীতিতে প্রভাব ফেলবে, সংঘাতপূর্ণ পরিবেশ সৃষ্টি হবে। আপনার এখনো সময় আছে। প্রতিষ্ঠানটির কথা চিন্তা করুন।’